  Майя Бывальцева 17-тӥ шуркынмонэ Удмуртиысь шоркарлэн думаезлэн 10-тӥ сессияз депутатъёс Ижкарлэн мер палатаезлэсь ёзчиоссэ юнматӥзы. 11 быръем муртъёс пӧлы выль адямиос но, азьвыл ӧтчамын ужамъёс но шедиы, ивортэ «Удмуртия» агентстволэн корреспондентэз. «7 адями вал, ми квотаез 11-озь будэтӥмы. <…> Азьвыл ӧтчамысь но адямиос вань. Поколениос пумен воштӥськыны кулэ», — валэктӥз Кар думалэн тӧроез Олег Гарин. Зэм, Кар думалэн сессиезлэн ужанрадлыкысьтыз та чур депутатъёс пӧлын споръяськонъёс ӝутӥз. Кичӧлтӥсь луиз КПРФ фракцилэн ёзчиез Дмитрий Сурнин. Со котькуд кандидат понна нимаз куара сётыны ӵектӥз. Солы эшшо кыкез калыкен быръемъёс дурбасьтӥзы. Коммунист алэсьтыз малпанзэ валэктӥз. Солэн верамезъя, мер палатае пырыны мылкыд карисьёсын Кар думалэн тӧроез огназ гинэ кенешонъёс ортчытыны кулэ ӧй вал. Но депутатъёс Ижкарлэсь мер палатазэ 1-тӥ толсурозь юнматыны кулэлыкез лыдэ басьтӥзы. 37 мурт пӧлысь 32-ез ӵектослы дурбасьтӥзы. «Мер палатаын мыло-кыдо адямиос ужаны кулэ. Ми отчы пыртӥськомы со адямиослэсь кандидатураоссэс, кин сояз яке таяз мер огазеяськонын ужа ни, карлэн улоназ мыло-кыдо пыриське», — лыдъя карлэн тӧроез Юрий Тюрин. Олег Гаринлэн верамезъя, кандидатъёс пӧлын вань пӧртэм удысъёсъя ужась мер огазеяськонъёслэн ыстэм муртъёссы: эм, жилищно-коммунальной возёс, дышетон, промышленность, йӧслык но лулчеберет, спорт но вӧсьлык удысъёсысь. Тегъёс: Политика Ижкар Удмуртия депутатъёс КарДума  